open-index/open-wikipedia-markdown huggingface dataset:
Marija Medinska-Valdemāre

**Marija Medinska-Valdemāre** (dzimusi , mirusi 1888. gada pavasarī), arī **Naumane**, bija viena no pirmajām latviešu rakstniecēm. Krišjāņa Valdemāra māsa.

Mācījās Neimanes privātskolā Talsos. Valdemārpilī atvēra nelielu privātskolu. No 1865. līdz 1882. gadam Marija vadīja brāļa muižu Novgorodas guberņā. Pēc tam pārcēlusies uz dzīvi Aksajā, kur arī mirusi un apbedīta.

Rakstījusi stāstus, dzeju.

## Atsauces
Audencia Business School

***Audencia Business School*** () ir Eiropas biznesa augstskola ar vairākām universitātes pilsētiņām, kas atrodas Parīzē, Nantē un Pekinā. *Audencia* dibināta 1900. gadā.

*The Financial Times* 2015. gadā skolu Pasaules biznesa skolu vidū ierindoja 63 vietā. 2015. gadā *The Financial Times* skolas vadības maģistrantūras programmu novērtēja 24. visā pasaulē.

Skolas programmas ir trīskārši akreditētas — atbilstoši starptautiskajiem AMBA, EQUIS un AACSB standartiem. Skolas absolventu vidū ir tādi ievērojami uzņēmēji un politiķi kā Franču politiķis Jean Arthuis un kinorežisors Thomas Cailley. Skola ir Nacionālās civilās aviācijas skolas partneris dubultu grādu inženierzinātņu / vadītājs.

## Atsauces

## Ārējās saites
* Oficiālā vietne
Viljams Šinkmans

**Viljams Šinkmans** (dzimis , miris ) bija amerikāņu šaha problēmists.

## Dzīves gājums
Dzimis Čehijā, 7 gadu vecumā kopā ar vecākiem aizbraucis uz ASV.
 
Sastādījis vairāk nekā 3000 dažādu žanru kompozīcijas, galvenokārt trīsvilčus, daudzvilčus un pašmatus.

Viņa kompozīcijas raksturo negaidīts pirmais gājiens, apslēpts risinājums un noslīpēta ārējā forma.

## Uzdevumi

:**1. Dа7!** gājiena spaids
:**1. ... Kf2 2. Tg4#**
:**1. ... Kg1 2. Td2#**
:**1. ... Kg3 2. Te2#**
:**1. ... Kxh2 2. Tg5#**
Melno karaļa krusts — populāra ģeometriska šaha kompozīcijā tēma, kurā figūra spēlē uz visiem tai blakus esošiem lauciņiem pa horizontāli un vertikāli. Pirmoreiz tikusi attēlota tieši šai uzdevumā.

:**1. Kh1!** gājiena spaids
:1. ... Txa2 2. Df7!
:1. ... Ta4 2. De4!
:1. ... Ta6 2. De2!
:1. ... Tc8 2. Df5!
:1. ... Td8 2. Dd5!
:1. ... Tg8 2. Dd5!
:1. ... Th8 2. Dc3!
:1. ... h4 2. Dh5!
: Izsmeļoša praktiskā spēlē populārā dubultdrauda izzstrāde. 

## Atsauces

## Publikācijas
* W.A. Shinkman. The Golden Argosy: 600 Chess Problems – 1929 

## Ārējās saites
* V. Šinkmana kompozīcijas PDB datu bāzē
Litecoin

***Litecoin*** (LTC vai L) ir vienādranga kriptovalūta un atvērtā avota programmatūras projekts, publicēts saskaņā ar MIT/X11 licenci. *Litecoin* ir tehniski gandrīz identisks *[[Bitcoin]]* (BTC). *Litecoin* ir atvasināta no *Bitcoin* atvērtā koda protokola.

Litecoin emisija ir ierobežota ar algoritmu. Maksimālais laitkoinu daudzums, kas nonāks apritē, četras reizes pārsniedz bitkoinu maksimālo daudzumu (84 miljoni pret 21). 2021. gada martā 1 LTC vērtība nedaudz pārsniedza 200 dolārus, bet Litecoin kapitalizācija sasniedza 13,3 miljardus dolāru. Pašlaik LTC maina gan pret bezseguma naudu, gan pret bitkoiniem, pārsvarā tas notiek tiešsaistes maiņas vietās. Atgriezeniskās transakcijas (piemēram, izmantojot bankas kartes) LTC pirkšanai parasti neizmanto maksājuma atmaksas riska dēļ, jo pašu LTC nodošanas transakcijas ir neatgriezeniskas.

2017. gada maijā Litecoin programmnodrošinājumā tika aktivēts SegWit atbalsts. 2017. gada septembrī notika pirmās atomārās transakcijas. 4 dienu laikā tika veiktas transakcijas starp Litecoin un Decred, Litecoin un Vertcoin, Litecoin un Bitcoin.

## Transakcijas ātrums
Litecoin aprēķina sarežģītību izvēlas tā, lai vidēji viens bloks tiktu ģenerēts 2,5 minūtēs, kas ir 4 reizes ātrāk nekā Bitcoin, kas ļauj ātrāk saņemt transakcijas apstiprinājumu.
Transakciju ātrums ir ievērojami palielinājies pēc SegWit aktivizēšanas Litecoin tīklā. Transakciju parasti uzskata par pabeigtu pēc 6 blokiem jeb 15 minūtēm.

## Atsauces
Bērnu slimnīcas fonds

**Bērnu slimnīcas fonds** ir neatkarīgs nodibinājums, kas darbojas kopš 2001. gada 31. janvāra, tam ir piešķirts sabiedriskā labuma organizācijas statuss. Fonds nodarbojas ar Bērnu klīniskās universitātes slimnīcas attīstību un daudzveidīgu atbalsta nodrošināšanu bērniem ar veselības problēmām. Fonda juridiskā adrese ir Vienības gatvē 45, Rīgā.

Reģistrācijas numurs — LV40008057120. Darbības jomas: labdarība, izglītības un veselības veicināšana.

Dibinātāji: Aigars Pētersons, Arta Bārzdiņa, Laura Bulmane, Ivars Lamsters, Romēna Namniece, Andrejs Ščegoļevs, Mārtiņš Ritums.

Valde: valdes priekšsēdētāja Liene Dambiņa, valdes locekļi - Sigita Rozentāle, Agneta Didrihsone.

## Vēsture
Nodibinājums "Bērnu slimnīcas fonds" ir reģistrēts sabiedrisko organizāciju reģistrā 2001. gada 31. janvārī.

2005. gada 26. janvārī nodibinājums "Bērnu slimnīcas fonds" tika pārreģistrēts LR Uzņēmumu reģistrā. Augustā organizācijai tika piešķirts sabiedriskā labuma statuss.

2012. gadā fondā strādāja 12 darbinieki, 2021. gadā — 9.

20 darbības gados ziedojumos saņemti un dažādos projektos piesaistīti 12 896 269 EUR.

Realizētās programmas:

* Uzkrājumu fonds ārkārtas gadījumiem
* Pusaudžu resursu centrs
* Autisma kabinets
* Drošais apmetnis
* Labestības diena
* Eņģeļi pār Latviju
* Medīcīnas personāla tālākapmācība un stipendiju programma jaunajiem ārstiem un māsām
* Atbalsta programma hematoonkoloģijas nodaļai.

## Darbības rezultāti
No 2001. gada līdz 2021. gadam Bērnu slimnīcas fonds ir īstenojis vairāk nekā 600 dažādus ar bērnu veselību saistītus projektus, kas palīdz veseļoties pacientiem, kuri ārstējas Bērnu slimnīcā.

**Lielākie projekti:**

* Vecāku mājas rekonstrukcija
* Hematoonkoloģijas nodaļas rekonstrukcija
* Acu, kakla un deguna slimību nodaļas remonts un piebūve
* Ķirurģijas nodaļas remonts
* Spēļu istabu ierīkošana slimnīcas nodaļās
* Bērnu slimnīcas bibliotēkas izveidošana
* Priekšlaikus dzimušo bērnu nodaļas aprīkošana un programmas "Drošais apmetnis" izveidošana
* Autisma kabineta un informatīvās platformas autismsberniem.lv izveidošana
* Pusaudžu resursu centra izveidošana
* Mākslas un mūzikas terapijas kabineta un Kustību terapijas kabineta izveide, Spēļu terapijas kabineta “Mazo dakterīšu skola” aprīkošana
* Rotaļu laukumu izveidošana Torņakalnā un Gaiļezerā
* Bērnu slimnīcas virtuves aprīkošana un kustības "Ēstprieks" izveidošana.

No 2015. gada līdz 2020. gadam Bērnu slimnīcas fonds ir sniedzis palīdzību 2775 atsevišķiem bērniem.

## Atsauces

## Ārējās saites
* Oficiālā Fonda mājaslapa
* 
* 
* Autisma bērnu informatīvā platforma
* Pusaudžu resursu centrs
Marsietis (filma)

**"Marsietis"** () ir 2015. gada ASV zinātniskās fantastikas filma, kuras režisors ir Ridlijs Skots. Filmas sižets veidots pēc Endija Vīra 2011. gada romāna *The Martian* motīviem, kurā par centrālo notikumu kalpo cilvēku īstenota misija uz Marsa.

Filma ir par astronautu, kas tiek atstāts uz Marsa, jo tiek kļūdaini pieņemts, ka viņš ir miris, un par viņa cenšanos izdzīvot. Tajā galvenās lomas attēlo Mets Deimons, Džesika Česteina, Kristena Viga, Džefs Denjelss, Maikls Penja, Keita Mara, Šons Bīns, Sebastians Stens, Aksels Henijs un Čūetels Edžiofors.

Filmas pirmizrāde notika . "Marsietis" ir ticis nominēts vairākiem apbalvojumiem, daudzi arī ir saņemti. Filma ierindojusies vairāku kritiķu 2015. gada labāko filmu sarakstos.

## Skatīt arī
* Cilvēku misija uz Marsu

## Atsauces

## Ārējās saites
*
Prāta spēles

**"Prāta spēles"** () ir 2015. gada ASV 3D datoranimācijas komēdijdrāmas filma, kuras režisors ir Pīts Dokters.

Filma ir par 11 gadus vecas meitenes piecām personificētajām emocijām — Laimi, Nemieru, Niknumu, Nepatiku un Melanholiju —, kas palīdz aprast ar ģimenes pārvākšanos no mazpilsētas Minesotā uz dzīvi Sanfrancisko. Filmā lomas ieskaņojuši Eimija Polere, Filisa Smita, Bills Heiders, Lūiss Bleks, Mindija Kalinga. Latviski lomas ieskaņojuši Inga Misāne-Grasberga, Jana Kalniņa, Edgars Kaufelds, Imants Strads, Zane Aļļēna, Gerda Embure, Artūrs Dīcis.

Filmas pirmizrāde notika Kannu kinofestivālā. Tās veidošanas laikā producentus konsultēja vairāki psihologi, kas palīdzēja uzlabot stāstu no profesionālā viedokļa. "Prāta spēles" ierindojās vairāku kritiķu 2015. gada labāko filmu sarakstos. Filma ieguva Amerikas Kinoakadēmijas balvu nominācijā "Labākā animācijas filma". 2016. gada BBC 100 labāko 21. gadsimta filmu sarakstā "Prāta spēles" ierindojās 41. vietā.

## Atsauces

## Ārējās saites
*
4chan

***4chan*** (saīsinājums no  — '4. kanāls') ir *imageboard* veida tīmekļa vietne, kurā diskusijas risinās angļu valodā. Lietotāji parasti veido ierakstus un komentē anonīmi, tāpēc, lai piedalītos diskusijās, nav jāreģistrējas. *4chan* ir sadalīts dažādās kategorijās, kur katrā kategorijā tiek apspriesti konkrēti temati.

Lapu izveidoja 2003. gada 1. oktobrī. Tajā sākotnēji apspriesta manga, anime un japāņu kultūra. Vietne strauji kļuva populāra. Mūsdienās tiek apspriesta arī pornogrāfija, automašīnas, datorspēles, politika u.c. temati.

## Vēsture
*4chan* izveidoja 2003. gada 1. oktobrī, to izveidoja 15 gadīgais Ņujorkas students Kristofers Pūls ar pseidonīmu "moot." Lapas nodoms bija kļūt par foruma *[[Futaba Channel]]* (jeb *2chan*) angļu valodas līdzinieku. Lapā sākotnēji diskutēja tikai par mangu, anime un japāņu kultūru. Kad Pūls izveidoja *4chan*, viņš lapas saiti ievietoja *[[Something Awful]]* forumos un vairākās IRC tērzētavās, tāpēc pirmie lietotāji ieradās no turienes. *4chan* koda pamatā ir *Futaba Channel* kods. Pirmās divas sadaļas bija /a/ (domāts nopietnākām diskusijām par anime) un /b/ (sākotnēji bija vieglākas un nenopietnākas diskusijas par anime).

## Nozīmīgākās sadaļas
2016. gada janvārī *4chan* bija 67 pastāvīgas un vairākas izmēģinājuma sadaļas.

### /b/ — ''Random''
/b/ ir *4chan* populārākā sadaļa, kas saņem 30% vietnes skatījumus. Šai kategorijai nav konkrētas tēmas — tajā var pārrunāt jebko, ko vien lietotāji vēlas. Šai sadaļai ir arī minimāli noteikumi — vietnes administrācija dzēš tikai ierakstus, kas pārkāpj ASV likumus vai ir mēstules. Viņi dzēš arī ierakstus no nepilngadīgām personām.

### /pol/ — ''Politically Incorrect''
/pol/ ir *4chan* politikas sadaļa. Lai gan /pol/ nav domāts personām ar labējiem politiskiem uzskatiem, /pol/ lietotāji galvenokārt ir politiski labējie. Tiek uzskatīts, ka /pol/ ir ietekmējis dažādus politiskus procesus, piemēram, 2016. gada ASV prezidenta vēlēšanas, dažādu konfidenciālu dokumentu nopludināšanu, breksitu, 2017. gada Francijas prezidenta vēlēšanas un citas.

## Atsauces

## Ārējās saites
*
Breja

**Breja** () vai **Brē** ( — 'kalns', agrāk *Brí Chualann*) ir pilsēta Viklovas grāfistē, Īrijā. Brejas iedzīvotāju skaits ir 31 872, padarot to par devīto lielāko pilsētu Īrijā pēc iedzīvotāju skaita. Tā atrodas aptuveni 20 kilometrus uz dienvidiem no Dublinas. Pilsēta robežojas ar Dublinu un Viklovu.

## Ārējās saites
Tour de Ski

**''Tour de Ski'' (TdS)** ir distanču slēpošanas sacensības, kas notiek Centrāleiropā katru gadu kopš 2006. gada, iespaidojoties no ''Tour de France'' riteņbraukšanas sacensībām. Katras no *Tour de Ski* sacensībām ir sastāvējušas no sešiem līdz deviņiem posmiem, kas notikuši decembra beigās un janvāra sākumā Čehijā, Vācijā, Itālijā un Šveicē. Sacensību kopējais balvu fonds ir 1 055 000 Šveices franku (844 000 Eiro), ņemot kopā vīriešu un sieviešu sacensības. Vīriešu un sieviešu sacensības notiek kopīgi, tajos pašos datumos, atšķiroties tikai sacensību distances garumam.

2017. gada janvārī par pirmo *Tour de Ski* startējušo un finišējušo Latvijas sportistu kļuva Indulis Bikše.

## Atsauces
Lizums (stacija)

**Lizums** bija dzelzceļa stacija līnijā Ieriķi—Gulbene starp Uriekstes un Tirzas stacijām. Tā atradās Gulbenes novada Lizuma pagasta centrā — Lizuma ciemā. Stacijas vidū, netālu no stacijas ēkas, bija autoceļa V435 (Dzirnavu  ielas) pārbrauktuve, bet aiz stacijas sliežu kopsavienojuma Gulbenes virzienā — autoceļa P38 (Nākotnes ielas) pārbrauktuve. Mūsdienās dzelzceļa vietā ir zemesceļš. Vecā koka stacijas ēka ir saglabājusies kā dzīvojamā ēka (2021. gadā tiek pārdota), saglabājušās arī dažas saimniecības ēkas Gulbenes virzienā.

## Vēsture
Stacija atklāta Pirmā pasaules kara laikā. Sākumā par stacijas ēku kalpoja neliela koka ēka, bet 1929. gadā Lizumā uzbūvēta divstāvu mūra stacijas ēka pēc arhitektes Lidijas Grīnbergas projekta. Ēka gājusi bojā Otrā pasaules kara gados, apmēram uz tās pamatiem mūsdienās uzstādīts piemiņas akmens no Lizuma izsūtītajiem cilvēkiem. Padomju laikā stacijas biļešu kase bija sākotnējā koka ēkā. Satiksme šeit slēgta 1999. gadā, vēl pēc 10 gadiem noņemtas arī sliedes.

## Attēlu galerija

Attēls:Piemiņas akmens Lizuma stacijā.JPG|Piemiņas akmens Lizuma stacijā
Attēls:Lizuma stacija 10.JPG|Daļēji saglabājies uzraksts uz stacijas ēkas
Attēls:Lizuma stacija 06.JPG|Stacijas ēka, skats no bijušā dzelzceļa puses
Attēls:Lizuma stacija 18.JPG|Saimniecības ēka
Attēls:Lizuma stacija 02.JPG|Sliežu ceļu atrašanās vieta, skats Ieriķu virzienā
Attēls:Lizuma stacija 17.JPG|Stacijas pagrabs, skats Gulbenes virzienā


## Ārējās saites
* Stacijas fotogrāfijas 
* Stacija 1920. gados, pirms mūra ēkas uzbūvēšanas

## Atsauces un piezīmes
Dogma

**Dogma** ir autoritātes noteikts princips, kas tiek pieņemts par neapstrīdamu patiesību. Tas ir ideoloģijas vai ticības sistēmas pamatā un nedrīkst tikt mainīts vai ignorēts bez visas sistēmas paradigmas ietekmēšanas.

Visbiežāk par dogmām runā reliģijas kontekstā. Tās ir atrodamas kristietībā un islāmā.

## Skatīt arī
* Dogmatisms

## Atsauces
Rooster Teeth Productions

***Rooster Teeth Productions*** ir amerikāņu ražošanas uzņēmums, kas atrodas Ostinā, Teksasā un Losandželosā, Kalifornijā, kas  galvenokārt ražo *machinima* (filmas, kas izveidotas reālā laika video spēļu vidēs) *Red vs Blue*. Rooster Teeth rīko savu konvenciju, RTX, katru gadu Ostinā, Teksasā.

*Rooster* Teeth dibināja Bērnijs Berns, Mets Hallams, Džefs Remzijs, Gass Sorola un Džoels Hejmans. 2003. gadā tika radīts *Red vs Blue* un tā sērijas joprojām tiek veidotas, padarot to par visilgāko tīmekļa seriālu vēsturē. *Rooster Teeth* koncentrējas arī uz tādiem projektiem kā realitātes šoviem, datorspēļu pārraidēm, izklaides ziņu programmām un apraidēm.

*Rooster Teeth* 2016. gada 27. janvārī laidīs klajā savu pirmo filmu, *Lazer Team*, zinātniskās fantastikas komēdiju.
Uzņēmums videoklipus publicē savā mājas lapā un *[[YouTube]]*. *Rooster Teeth* ir vairāk nekā 8,3 miljonu abonentu un vairāk nekā 4,1 miljardu skatījumu.
Dzēlējodu infrakārta

**Dzēlējodu infrakārta** (*Culicomorpha*) ir viena no odveidīgo kukaiņu (*Nematocera*) infrakārtām, kas apvieno 8 dzimtas un kas tiek iedalītas 2 virsdzimtās, tomēr mūsdienās daudziem zinātniekiem ir iebildumi esošajam iedalījumam virsdzimtās. Šai grupai pieder dažādas odu sugas, piemēram, dzēlējodi un trīsuļodi, kā arī knišļi un miģeļi. 

## Sistemātika
: *Pamatraksts: [[divspārņu sistemātika]]*
**Dzēlējodu infrakārta** (*Culicomorpha*)
:* 
::* **#**
::* **#**
::* **#**
::* 
:* 
::* **#**
::* **#**
::* **#**
::* **#**

Latvijā sastopamās dzimtas apzīmētas ar **#**.

## Atsauces
Dzēlējodu virsdzimta

**Dzēlējodu virsdzimta** (*Culicoidea*) ir viena no divām dzēlējodu infrakārtas (*Culicomorpha*) virsdzimtām, kas apvieno 4 odveidīgo kukaiņu dzimtas, no kurām Latvijā sastopamas 3 dzimtas: ,   un . 

Senākās dzēlējodu virsdzimtas fosilijas saglabājušās no jura perioda, un tās ir atrastas Vācijā, Kirgizstānā un Sibīrijā. Tā kā otras trīsuļodu virsdzimtas (*Chironomoidea*) fosilijas saglabājušās pat no triasa perioda, tad valda uzskats, ka šajā laikā dzīvojošas arī dzēlējodu grupas sugas.

## Kopīgās iezīmes
Šīs grupas odu kāpuriem raksturīga mute, kas, lai barotos, piemērota ūdens filtrācijai. Visvieglāk šo grupu atšķirt pēc kāpuriem — atšķirībā no pārējiem odveidīgo kukaiņu kāpuriem šīs grupas kāpuriem ir garas antenas jeb taustekļi.

Ne visas odu sugas sūc asinis, turklāt ar asinīm barojas tikai asinssūcēju sugu mātītes, bet tēviņi barojas ar ziedu nektāru. Mātītes no asinīm iegūst olbaltumvielas, kas savukārt nepieciešamas olu attīstībai. Piemēram, ūdensodu pieaugušie īpatņi, ja vispār barojas, tad ar nektāru.

## Sistemātika
: *Pamatraksts: [[divspārņu sistemātika]]*
* 
:* **#**
:* **#**
:* **#**
:* 

Latvijā sastopamās dzimtas apzīmētas ar **#**.

## Atsauces

## Ārējās saites
* Culicoidea
Kaive

**Kaive** var būt:

*Kaive — ciems Tukuma novada Sēmes pagastā;
*Kaive — ciems, Cēsu novada Kaives pagasta centrs.
Standard Oil

***Standard Oil Co. Inc.*** bija ASV naftas ieguves, transportēšanas un pārstrādes uzņēmums monopolists 19. gadsimta beigās un 20. gadsimta sākumā. *Standard Oil* 1870. gadā dibināja Džons Rokfellers. Tolaik *Standard Oil* bija lielākais naftas rafinētājs pasaulē, kas kontrolēja arī dzelzceļa pārvadājumus līdz ar to ieņemot monopola stāvokli. Korporācija beidza pastāvēt 1911. gadā, kad ASV Augstākā tiesa lēma, ka tā ir nelikumīgs monopols. *Standard Oil* tika sadalīts 33 mazākos uzņēmumos, taču to īpašnieks Dž. Rokefellers kļuva par bagātāko cilvēku pasaulē. Mūsdienu pasaulē lielākā naftas kompānija ''ExxonMobil'' tiek uzskatīta par *Standard Oil* mantinieci.

## Ārējās saites
Kaive (Kaives pagasts)

**Kaive** (agrāk **Kaives muiža**) ir ciems Cēsu novadā, Kaives pagasta centrs autoceļu V307 (Vecpiebalga—Skujene) un V309 (Katrīna—Leimaņi—Kaive—Aprāni) krustojumā. Apdzīvotā vieta veidojusies ap bijušās Kaives muižas *(Kayenhof)* centru.

Kaivē dzimis padomju partizāns Otomārs Oškalns (1904-1947).

## Iedzīvotāju skaita izmaiņas
Esošajās robežās, pēc CSP un OSP datiem.

## Atsauces
Odveidīgie

**Odveidīgie** jeb **gartaustekleņi** (*Nematocera*) ir viena no divām divspārņu kārtas (*Diptera*) apakškārtām, kas apvieno 7 infrakārtas. Tā ir mazākā divspārņu apakškārta un apvieno apmēram 45 kukaiņu dzimtas, dažādus odus, piemēram, dzēlējodus, trīsuļodus, tīklspārnodus, kā arī knišļus un miģeļus. Salīdzinot ar otru apakškārtu — mušveidīgajiem (*Brachycera*) kukaiņiem, odveidīgie ir primitīvāki, arhaiskāki divspārņi. Mūsdienās to sugu daudzveidība ir samazinājusies, salīdzinot ar aizvēsturi. Odveidīgie kukaiņi pamatā mājo mitrās vietās un galvenokārt ir aktīvi krēslas stundās. Pasaulē daudzas odu sugas pazīstamas dēļ to pārnēsātajām slimībām, no tām bīstamākās ir malārija, dzeltenais drudzis un tropu drudzis. Odi pārnēsā arī encefalīta vīrusu un dzīvniekutu kāpurus.

## Kopīgās pazīmes
[thumb|left|240px|[Nephrotoma appendiculata|Garkājods (*Nephrotoma appendiculata*)]]
To galvenā pazīme ir pagarināti, tievi taustekļi, kuriem ir 14 posmi. Dažu sugu tēviņiem antenas ir ar matiņiem. Salīdzinot ar mušveidīgajiem kukaiņiem, odveidīgie ir smalkāk būvēti, pagarinātiem ķermeņiem, smalkām, tievām, samērā garām ekstremitātēm un slaidiem spārniem.

Odveidīgo kukaiņu kāpuri ir ūdenī mītoši, un olas tiek dētas gan seklākos, gan dziļākos stāvošos ūdeņos, peļķes ieskaitot. Kāpuriem ir īpaši veidota, labi attīstīta galva un mute, kas, lai barotos, piemērota ūdens filtrācijai. Daudzas sugas vairošanās sezonas laikā veido tēviņu spietus, un konkurence par sapārošanos ir ļoti sīva.

Garākie spārni un kājas ir garkājodiem (*Tipulidae*), to spārnu plētums var sasniegt 65 mm, bet vieni no mazākajiem ir pangodiņi (*Cecidomyiidae*), kuriem daudzas sugas ir mazākas par 1 mm un spārnu plētums nepārsniedz 1,5 mm. Kopumā odveidīgie kukaiņi (izņemot garkājodus) ir mazi vai ļoti mazi kukaiņi, turklāt mātītes ir lielākas nekā tēviņi. Tēviņu antenas ir skaņas jutīgas, spējot atšķirt savas sugas mātītes spārnu vēdu skaņas frekvenci.

Ne visas odu sugas sūc asinis, turklāt ar asinīm barojas tikai asinssūcēju sugu mātītes, bet tēviņi barojas ar ziedu nektāru. Mātītes no asinīm iegūst olbaltumvielas, kas savukārt nepieciešamas olu attīstībai.

## Sistemātika
[thumb|260px|[Pangodiņi (*Cecidomyiidae*) ir vieni no mazākajiem odveidīgajiem kukaiņiem]]
: *Pamatraksts: [[divspārņu sistemātika]]*
**Odveidīgo apakškārta**  (*Nematocera*)
*Aksimīdodu infrakārta (*Axymyiomorpha*)
*Dzēlējodu infrakārta (*Culicomorpha*)
*Garkājodu infrakārta (*Tipulomorpha*)
*Kožodiņu infrakārta (*Psychodomorpha*)
*Krastmalodu infrakārta (*Ptychopteromorpha*)
*Resnkājodu infrakārta (*Bibionomorpha*)
*Tīklspārnodu infrakārta (*Blephariceromorpha*)

## Atsauces

## Ārējās saites
* Dziedava: Odveidīgie
* Latvijas Daba: Divspārņi 
* How to Identify Flies – Nematocera
Wukong

***Wukong*** (), zināa arī pēc nosaukuma angļu valodā ***Dark Matter Particle Explorer*** (***DAMPE***) ir Ķīnas orbitālā observatorija. Projektu pārvalda Ķīnas zinātņu akadēmija. Kosmiskais aparāts palaists 2015. gada decembrī.

*Wukong* ir kosmiskais teleskops, kas veic augstas enerģijas elektronu un gamma starojuma novērojumus, lai pētītu kosmiskā starojuma izcelsmi, izplatību un paātrināšanās mehānismu. Ar tā palīdzību cer atrast tumšās matērijas daļiņas.

## Lidojuma gaita
*Wukong* tika palaists  00:12 UTC ar nesējraķeti *[[Chang Zheng 2D]]* no Dzjucjuaņas Pavadoņu palaišanas centra. Kosmiskais aparāts ievadīts solārsinhronā orbītā.
2016. gada marta vidū *Wukong* nodots ekspluatācijā.

## Atsauces

## Ārējās saites
* DAMPE (Wukong) Gunter Dirk Kreb
371. mikroautobusu maršruts (Rīga)

**371. mikroautobusa maršruts** bija Rīgas sabiedriskā transporta maršruts, kas kursēja no Paula Stradiņa slimnīcas līdz Gaiļezera slimnīcai.

No 2019. gada 28. oktobra atsevišķi reisi veica iebraucienu līdz stacionāram Latvijas Infektoloģijas centrs Linezera ielā, ņemot vērā pasažieru lūgumus. Maršruts tika slēgts 2022. gada 9. septembrī, kad paziņoja par "Rīgas Mikroautobusu Satiksmes" maksātnespējas procesa uzsākšanu.

## Maršruts
**[[Paula Stradiņa slimnīca]]** — **Slimnīca "Gaiļezers"** kursēja pa šādām ielām: Pilsoņu iela, Liepājas iela, Mārupes iela, Bāriņu iela, Uzvaras bulvāris, 11. novembra krastmala, 13. janvāra iela, Merķeļa iela, Brīvības bulvāris, Brīvības iela, Brīvības gatve, Silciema iela, Murjāņu iela, Juglas iela, Malienas iela, Hipokrāta iela, un Gaiļezera iela.

**Slimnīca "Gaiļezers"** — **[[Paula Stradiņa slimnīca]]** kursēja pa šādām ielām: Gaiļezera iela, Hipokrāta iela, Malienas iela, Juglas iela, Murjāņu iela, Silciema iela, Brīvības gatve, Brīvības iela, Brīvības bulvāris, Raiņa bulvāris, 13. janvāra iela, 11. novembra krastmala, Uzvaras bulvāris, Bāriņu iela, Tukuma iela un Pilsoņu iela

## Pieturvietas
371. mikroautobusu maršrutā bija 73 pieturas, virzienā **Slimnīca "Gaiļezers"** — **[[Paula Stradiņa slimnīca]]** bija 35 pieturas, bet virzienā **[[Paula Stradiņa slimnīca]]** — **Slimnīca "Gaiļezers"** bija 38 pieturas.

## Atsauces

## Ārējās saites
* 271. mikroautobusu maršruta saraksts
Maurīcijas kupolveida milzu bruņurupucis

**Maurīcijas kupolveida milzu bruņurupucis**, **Maurīcijas kupolveida bruņurupucis** (*Cylindraspis triserrata*) ir izmirusi sauszemes bruņurupuču suga, kas bija endēma Maurīcijai. Ziņu par sugu nav kopš 1735. gada.

Kupolveida milzu bruņurupucis bija viena no divām bruņurupuču sugām, kuras apdzīvoja Maurīcijas salu, un līdz kolonizācijas sākumam 16. gadsimtā Maurīcijā un apkārtējās saliņās bija sastopamas ļoti lielas to populācijas. Bruņurupuči kļuva par nozīmīgu jūrnieku proviantu garajos ceļojumos, un nesaudzīgās medības kļuva par galveno sugas izmiršanas cēloni. 

## Atsauces

## Literatūra
* Zeltainie sikspārņi un sārtie baloži. Džeralds Darels. Zinātne. Rīga. 1981
Džeks Bleks

**Tomass Džeikobs** "**Džeks**" **Bleks** (; dzimis ) ir amerikāņu aktieris, komiķis, mūziķis un producents.

Džeks Bleks savā aktiera karjerā galvenokārt ir tēlojis komēdijās. Zināms ar lomām filmās "Augstākā precizitāte" (*High Fidelity*), "Smagi iemīlējies", "Roka skola", "Karalis Kongs" (*King Kong*), "Načo" (*Nacho Libre*), "Tropu negaiss", "Brīvdienas", "Zosāda", "Bērnijs", "Kung Fu Panda" un "Pēc noskatīšanās attīt". Divas reizes nominēts Zelta globusa balvai — par lomām filmās "Roka skola" un "Bērnijs".

Bleks ir galvenais vokālists komiķu rokgrupā *[[Tenacious D]]*, ko viņš kopā ar draugu Kailu Gesu izveidoja 1994. gadā. Grupa ir izdevusi vairākus studijas albumus: *[[Tenacious D (albums)|Tenacious D]]*, *[[The Pick of Destiny]]* un *[[Rize of the Fenix]]*. 2014. gadā par dziesmu *The Last in Line* grupa saņēma ''Grammy'' balvu kategorijā *Best Metal Performance*.

## Filmogrāfija

## Atsauces

## Ārējās saites
Aloizijs Jūsmiņš

**Aloizijs Jūsmiņš** (arī **Aloizs Jūsmiņš**, īstajā vārdā **Aloizijs Bukovskis**, dzimis 1915. gada 21. februārī Šļopkinē, Viļakas pagastā (tagad Vecumu pagasts), miris 1979. gada 16. jūlijā) bija latviešu cirka mākslinieks, koklētājs, akordeonists, Latvijas filharmonijas aktieris un solists.

## Dzīves gājums
Jūsmiņš dzimis 1915. gada 21. februārī Šļopkinē, Viļakas pagastā (tagad Vecumu pagasts) nabadzīga zemnieka ģimenē. Trīs gadu vecumā zaudējis tēvu, tāpēc jau no agras bērnības strādājis dažādus darbus, gan kā gans, gan mežstrādnieks. Vēlāk esot pievienojies ceļojošai cirka trupai, kas uzstājusies tuvējā apkaimē, un drīz vien tajā sācis uzstāties arī pats. Zināšanas mūzikā lielākoties ieguvis pašmācībā un konsultējoties ar privātskolotājiem un profesoriem.

Nacistiskās Vācijas karaspēkam ienākot Rīgā, bēg atpakaļ uz dzimto pusi, kur slēpjas pie radiniekiem. Pēc kāda laika vācieši viņu tomēr sagūsta un kā partizānu bez atbilstošiem dokumentiem vai zīmoga pasē par atbrīvošanu no iesaukšanas armijā iesloga Abrenes cietumā.

20. gadsimta 70. gados strādā Latvijas Etnogrāfiskais brīvdabas muzejā.

Miris 1979. gada 16. jūlijā. Apbedīts Jaunciema kapos. 

## Atsauces
Herberts Manns

**Herberts Manns** (, dzimis , miris ) bija Cēsīs dzimis padomju krimināltiesību profesors.

Mācījās ģimnāzijā Jelgavā. 1912. gadā beidza Kazaņas universitāti, papildinājies Berlīnē. Strādājis Irkutskas, vēlāk Saratovas (no 1927. gada — profesors) universitātē. No 1928. gada Saratovas universitātes Fundamentālās bibliotēkas direktors. 1937. gadā — arestēts, 1938. gadā — nošauts, 1957. gadā — reabilitēts.

## Ārējās saites
* Par Herbertu Mannu
Strautiņi (Alsviķu pagasts)

**Strautiņi** (agrāk **Ķemeri**) ir ciems Alūksnes novada Alsviķu pagastā pie autoceļa P34 (Sinole—Silakrogs). Strautiņos ietilpst ciema daļa Līvkalni. Atrodas pagasta centrālajā daļā 10 km no pagasta centra Alsviķiem, 11 km no novada centra Alūksnes un 197 km no Rīgas.
Netālu no Strautiņiem līdz Padomju armijas izvešanai 1994. gadā atradās PSRS raķešu bāze (23. raķešu divīzijas 30. raķešu pulka 1. diviziona pozīcijas).

No 1868. līdz 2023. gadam Strautiņos atradās skola.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

## Atsauces
Strautiņi

**Strautiņi** var būt:

*Strautiņi - vidējciems Alūksnes novada Alsviķu pagastā
*Strautiņi - mazciems Alūksnes novada Ziemera pagastā
*Strautiņi - skrajciems Balvu novada Rugāju pagastā
*Strautiņi - skrajciems Cēsu novada Straupes pagastā
*Maļutku cits nosaukums
Šerloks: baisā līgava

**"Šerloks: baisā līgava"** jeb **"Šerloks. Speciālizlaidums"** () ir Apvienotās Karalistes seriāla "Šerloks" 10. sērija. Pirmoreiz tā tika pārraidīta *[[BBC One]]* televīzijas kanālā , savukārt Latvijā tā tika translēta  kanālā LTV1 un kinoteātrī "Kino Citadele". Sērijas scenārija autori ir Stīvens Mofats un Marks Getiss.

## Sižets

Sērijas notikumi norisinās Šerloka sapņos. Pēc uzzināšanas, ka Moriartijs ir šķietami izdzīvojis, Šerloks atceras noslēpumainu lietu par kādu līgavu, kas šķietami izdzīvojusi līdzīgos apstākļos Viktorijas laikmetā. Pēc lietas atklāšanas, atgriežoties pie samaņas, Šerloks paziņo, ka, lai gan Moriartijs ir tiešām miris, viņa līdzdalībnieki turpina viņa darbu pēc Moriartija nāves.

## Atsauces

## Ārējās saites
*
Kēnigsvusterhauzene

**Kēnigsvusterhauzene** () ir pilsēta Vācijā, Brandenburgā, Dāmes-Šprēvaldes apriņķī pie Dāmes upes uz dienvidaustrumiem no Berlīnes.

## Vēsture

Apdzīvotā vieta pirmoreiz rakstos minēta 1320. gadā, un attīstījās ap pili. 1698. gadā Kūrfirstam Frīdriham Vilhelmam pili kopā ar tai piederošo īpašumu dāvināja viņa tēvs. 1707. gadā kroņprincis un vēlāk karalis Frīdrihs Vilhelms I Prūsijā nodibināja savu militāro vienību pulku "Potsdamas milži". No 1713. līdz 1718. gadam pils tika pārbūvēta par karaļa medību rezidenci. 1915. gadā pie Kēnigsvusterhauzenes tika nodibināta radiostacija, un 1920. gadā pirmoreiz Vācijā no šejienes sāka publiskus radioraidījumus garajos viļņos. 1938. gada netālu no pilsētas tika uzcelta automaģistrāle. Pēc Otrā pasaules kara pilsēta atradās VDR. 1972. gadā raidstacijas kompleksa 243 metrus augstais centrālais masts vētra nogāzās un netika atjaunots. VDR laikos pilsēta atradās Ārlietu ministrijas skola.

## Ekonomika
Kēnigsvusterhauzenē atrodas apģērbu zīmola *Thor Steinar* galvenā mītne. *Thor Steinar* apģērbu valkātāji bieži tiek asociēti ar neonacistu kustību.

## Cilvēki
Kēnigsvusterhauzene ir riteņbraucējas Judītes Arntas (*Judith Arndt*, 1976) dzimtā pilsēta.

## Atsauces

## Ārējās saites

* ''Thor Steinar''
Tik dzintars vien

**Tik dzintars vien** ir Raimonda Paula otrais dziesmu albums, kas izdots 1970. gadā. 

Albumā iekļauta 1970. gada "Mikrofona aptaujas" uzvarētāja dziesma "Baltā saule", aptaujas laureātes "Kam ziedi, mežābele" (2. vieta) un "Cik klusa nakts" (3. vieta), kā arī citas kompozīcijas, kuras dzied galvenokārt Ojārs Grinbergs, Margarita Vilcāne un Nora Bumbiere. Albums ierakstīts Rīgas skaņu ierakstu studijā. Dziesmas, kuras Rīgas estrādes orķestra koncertos izpildīja Zdzislavs Romanovskis, skaņuplatē ieskaņojuši citi dziedātāji — "Balādi manam vectēvam" iedziedājis aktieris Voldermārs Zenbergs, bet "Liepājai" izpilda populārais tenors Jānis Zābers.

Dziesmas "Tik dzintars vien" krievu versija "Должен быть талант" M. Vilcānes izpildījumā iekļauta Aloiza Brenča kinofilmā "Lielais dzintars" (1972), kur dziedāšanu imitē aktrise, savukārt dziesmas igauņu versiju ierakstījis igauņu dziedātājs Voldemārs Kuslaps. Dziesma "Zib mūža rats" lietuviešu valodā iekļauta Lietuvas ansambļa "Oktāva" 1972. gadā izdotajā skaņuplatē.

2002. gadā albums izdots CD formātā ar nosaukumu "Tik dzintars vien". Albuma vāku veidojis mākslinieks Gunārs Kirke.

## Dziesmas
# Tik dzintars vien (Alfrēda Krūkļa teksts) — Ojārs Grinbergs
# Baltā saule (Ziedoņa Purva teksts) — Margarita Vilcāne
# Kam ziedi, mežābele (A. Krūkļa teksts) — O. Grinbergs
# Balāde manam vectēvam (Arnolda Auziņa teksts) — Voldemārs Zenbergs
# Lietus lāses (vokalīze) — Nora Bumbiere
# Zib mūža rats (A. Krūkļa teksts) — N. Bumbiere
# Hallo, Rostoka! (Grigorija Beilina teksts) — O. Grinbergs
# Cik klusa nakts (A. Krūkļa teksts) — N. Bumbiere un O. Grinbergs
# Ceļā (Z. Purva teksts) — O. Grinbergs
# Gaujai (Z. Purva teksts) — O. Grinbergs
# Cepļu saiešanā (Z. Purva teksts) — sieviešu vokālais ansamblis
# Latgalei (Z. Purva teksts) — M. Vilcāne un N. Bumbiere
# Liepājai (Z. Purva teksts) — Jānis Zābers

## Atsauces
Teic, kur zeme tā (albums)

**Teic, kur zeme tā** ir Raimonda Paula trešais dziesmu albums. Tas izdots skaņuplatē 1971. gadā, atkārtoti izdevumi 1972. un 1979. gadā. 2002. gadā albums izdots CD formātā.

Albumā iekļauta "Mikrofona aptaujas" 1971. gada uzvarētāja dziesma "Teic, kur zeme tā" un citas estrādes dziesmas, ko iedziedājuši Nora Bumbiere, Viktors Lapčenoks, Margarita Vilcāne un Ojārs Grinbergs, tai skaitā dziesmas no kinofilmas "Vella kalpi" un "Ances romance" no kinofilmas "Klāvs — Mārtiņa dēls".

Dziesmas "Zilā" un "Soļi smiltīs" lietuviešu valodā iekļautas Lietuvas ansambļa "Oktāva" 1972. gadā izdotajā skaņuplatē.

## Dziesmas
1. Teic, kur zeme tā (A. Krūkļa vārdi) – M. Vilcāne, N. Bumbiere, O. Grinbergs, V. Lapčenoks

2. Mirdzošais gliemežvāks (A. Krūkļa vārdi) – M. Vilcāne un O. Grinbergs

3. Zilā (J. Petera vārdi) – V. Lapčenoks

4. Ances romance (no kinofilmas "Klāvs – Mārtiņa dēls") (J. Petera vārdi) – M. Vilcāne

5. Ar mani atkal runā kaijas (A. Krūkļa vārdi) – N. Bumbiere un V. Lapčenoks

6. Savāda vasara (A. Krūkļa vārdi) – N. Bumbiere un V. Lapčenoks

7. Somu pirts (A. Auziņa vārdi) – O. Grinbergs

8. Dziesmas no kinofilmas "Vella kalpi" (J. Anerauda vārdi):
*I. Ievads
*II. Mūķenes un neticīgā – N. Bumbiere un sieviešu vokālais ansamblis
*III. Kara kalpa dziesma – O. Grinbergs
*IV. Alus dziesma – vīru vokālais ansamblis
*V. Vella kalpu dziesma – vīru vokālais ansamblis

9. Soļi smiltīs (Z. Purva vārdi) – M. Vilcāne

10. Vēstule meitenei (V. Ogas vārdi) – V. Lapčenoks

11. Dziesmiņa Rīgai (Z. Purva vārdi) – O. Grinbergs un sieviešu vokālais ansamblis

## Atsauces
Dragon Ball

***Dragon Ball*** (, *Doragon Bōru* — ‘Pūķa lode’) ir mediju franšīze, kuru 1984. gadā aizsāka japāņu mangas mākslinieks Akira Torijama. Šajā franšīzē ietilpst mangas un anime sērijas, grāmatas, filmas, videospēles, rotaļlietas un citi produkti. *Dragon Ball* sākotnēji iedvesmoja 16. gadsimtā sarakstītais Vu Čenena romāns “Ceļojums uz Rietumiem”. *Dragon Ball* stāsta par Goku dzīvi no bērnības līdz pilngadībai, par viņa apmācību cīņas mākslā un pasaules ceļojumiem, meklējot septiņas lodes, kas pazīstamas kā *Dragon Balls*. Ceļojuma laikā Goku iegūst vairākus draugus un cīnās pret dažādiem ļaundariem, no kuriem daudzi paši vēlas iegūt *Dragon Balls*.

## Manga
No 1984. līdz 1995. gadam japāņu mangas žurnālā *[[Shūkan Shōnen Janpu]]* (*Weekly Shōnen Jump*) tika publicēta manga *[[Dragon Ball (manga)|Dragon Ball]]*. To publicēja 519 atsevišķās nodaļās 42 tankobonos (japāņu termins grāmatas apzīmēšanai). Šo grāmatu izdevējs bija japāņu uzņēmums *[[Shueisha]]*. *Dragon Ball* sižets balstās uz 16. gadsimtā sarakstīta Vu Čenena romāna “Ceļojums uz Rietumiem” motīviem. Sākotnēji mangai bija komisks sižets, bet pēc lielāks akcents bija cīņas darbībām. *Dragon Ball* stāsta par zēna Goku dzīvi no bērnības līdz pilngadībai, par viņa apmācību cīņas mākslā un pasaules ceļojumiem, meklējot septiņas lodes, kas pazīstamas kā *Dragon Balls*. Ceļojuma laikā Goku iegūst vairākus draugus un cīnās pret dažādiem ļaundariem, no kuriem daudzi paši vēlas iegūt *Dragon Balls*.

* Dragon Ball* ir kļuvusi par vienu no visu laiku veiksmīgākajām mangām. Japānā ir pārdoti aptuveni 160 miljoni tankoboni, bet visā pasaulē to skaits sasniedz aptuveni 280 miljonus. Vēl vairāk pārdoto kopiju ir mangai *[[One Piece]]* un varbūt vēl tikai *[[Golgo 13]]*.

## Anime
Anime studija *[[Toei Animation]]* ir izveidojusi četrus anime televīzijas seriālus: *[[Dragon Ball (seriāls)|Dragon Ball]]* (1986–1989), *[[Dragon Ball Z]]* (1989–1996), *[[Dragon Ball GT]]* (1996–1997) un *[[Dragon Ball Super]]* (2015–2018). Kopš 2018. gada tiek izdots tīmekļa seriāls ar nosaukumu *[[Super Dragon Ball Heroes]]*.

No 1986. gada ir laistas klajā 20 kinofilmas, no kurām pirmās četras balstās uz seriāla *[[Dragon Ball (seriāls)|Dragon Ball]]* motīviem, nākamās 15 — uz *[[Dragon Ball Z]]* sižeta, bet pēdējā filma ir saistīta ar seriālu *[[Dragon Ball Super]]*. Japānas televīzijas kanālā *[[Fuji Television|Fuji TV]]* ir bijuši arī vairāki televīzijas speciālizlaidumi un īsfilmiņas.

## Citi produkti
Vairāki uzņēmumi ir izstrādājuši dažādus produktus saistībā ar *Dragon Ball* tematiku, tai skaitā kāršu spēles, rotaļlietas, kā arī vairākas dziesmu kolekcijas un videospēles.

## Atsauces

## Ārējās saites

* 
* 
*
Devs Patels

**Devs Patels** (; dzimis ) ir indiešu izcelsmes britu aktieris.

Patels plašāk pazīstams kā Džamala Malika lomas atveidotājs Denija Boila filmā "Graustu miljonārs" (2008), par kuru ieguvis vairākus apbalvojumus. Patels piedalījies arī TV seriālos *[[Skins (seriāls)|Skins]]* (2007—2008) un *[[The Newsroom]]* (2012—2014), kā arī tādās filmās kā "Vislabākā eksotiskā viesnīca Kliņģerīte" (2011), "Vēl viena vislabākā eksotiskā viesnīca Kliņģerīte" (2015), "Robots vārdā Čapijs" (2015), "Lauva" (2016), "Mumbajas viesnīca" (2018) un "Deivida Koperfīlda dzīvesstāsts" (*The Personal History of David Copperfield*, 2019). Par otrā plāna lomu filmā "Lauva" saņēmis BAFTA kino balvu, kā arī nominēts Amerikas Kinoakadēmijas balvai un Zelta globusa balvai.

Kā režisors debitējis ar filmu "Monkey Man: Grautiņš Mumbajā" (2024).

## Filmogrāfija

## Ārējās saites
Billijs Bērks

**Viljams Alberts "Billijs" Bērks** (, dzimis ) ir amerikāņu aktieris, plašāk pazīstams kā Čārlija Svona lomas atveidotājs "Krēslas" filmu ciklā. Filmējies arī seriāla "24" otrajā sezonā un filmā "Sarkangalvīte" (*Red Riding Hood*). No 2015. līdz 2017. gadam Bērks filmējās seriālā *[[Zoo (seriāls)|Zoo]]*. Vēl filmējies šausmu filmā "Kad nodziest gaisma" (*Lights Out*, 2016) un trillerī *[[Breaking In]]* (2018).

## Ārējās saites
Ekscelsiors (šaha uzdevums)

**Ekscelsior** (*excelsior* — ) ir viens no populārākiem Sema Loida šaha uzdevumiem, kas pirmoreiz publicēts 1861. gadā laikrakstā *London Era* ar devīzi *Excelsior* pēc Henrija Longfelova poēmas nosaukuma.

## Priekšvēsture
Uzdevums ticis sastādīts 1858. gadā Pola Morfija vārdā nosauktajā šaha klubā ar mērķi izjokot draugu, problēmistu Denisu Džuljēnu, kas mēdzis slēgt derības, ka katram uzdevumam varot norādīt matojošo figūru. Loids sastādījis uzdevumu un piedāvājis draugam noteikt, kura figūra **nevarēs** pieteikt matu. Džuljēns tūlīt norādījis uz bandinieku b2, kā vismazāk ticamo figūru šim mērķim.

Uzdevuma atrisinājums parāda, ka Džuljēns šoreiz derības zaudēja.

## Uzdevuma atrisinājums
**1. b2-b4!**
:Draud 2.Tf5(Td5) ~ (jebkurš gājiens) 3.Tf1(Td1)#.
**1. ... Tc8-c5+ 2. b4xc5!** Draud 3.Tb1#.
:1. ... Txc2 2. Zxc2! a2 3. Td5 (vai Tf5) a1D 4. Zxa1 ~ 5.T mats (blakus variants).

**2... a3-a2 3. c5-c6!** 
:Atkal draud 4.Tf5(Td5) ~  5.Tf1(Td1)#.
**3...Ld8-c7** 
:Gājieni 3.... Lf6 un 3.... Lg5 spēj katrs novērst tikai vienu no draudiem. 
**4.c6xb7 jebkurš 5.b7xa8D(L)#**
:Mats tika pieteikts ar no sākuma lauciņa (uz otrās horizontāles) startējušu bandinieku.

Tagad pieņemts, ka šaha kompozīcijas, kurās bandinieks pārvietojas no sākuma lauciņa līdz pārvēršanās lauciņam, pieder * Ekscelsior * tēmai. Mūsdienās šo tēmu visbiežāk sastopam palīgmatos.

## Atsauces

## Ārējās saites
* Krustamīkla, Šahs, Bridžs Nr. 13 (30.03.1935) 203.—204. lpp.
Melenī gangrēna

**Melenī gangrēna** (arī **Melenī čūla**, **Melenī progresējošā sinerģiskā gangrēna**, **Melenī sinerģiskā gangrēna**, u.c.) ir postoperatīvā (pēc ķirurģiskās operācijas) progresējoša bakteriālā sinerģiskā gangrēna. Tā parasti attīstās no peritoniālā abscesa, plaušu abscesa drenāžas un no hroniskas empiēmas.

## Etioloģija
Gangrēna attīstās uz vēdera priekšējās sienas pēc ķirurģiskām procedūrām, tādām, kā iekaisuša apendiksa vai žultspūšļa izņemšana. Dažreiz tā attīstās uz krūšu kurvja pēc empiēmas drenāžas.

Melenī gangrēna attīstās, ja sinerģiski sadarbojas vairākas baktērijas, tai skaitā mikroaerofili mikroorganismi, nehemolītiskie streptokoki un *[[Streptococcus aureus]]*. Taču nav izslēgta arī citu mikrobu sugu esamība.

## Klīniskā aina
Slimība attīstās ka postoperatīva brūču infekcija. Sākas ar ādas pietūkumu, šī vieta paliek tumša un pēc tam šeit attīstās čūla. Turpmāk attīstās drudzis un toksiskas parādības.

## Diferenciāldiagnostika
Šo slimību ir jādiferencē no gangrenozas ektīmas, kas sākas ar pūslīšiem, kas strauji progresē pustulās un gangrenozā čūlā; gangrenozā ektīma attīstās novājējušiem cilvēkiem un to izraisa *[[Pseudomonas aerugenosa]]*. Amēbu infekciju (amebiāzi) ar gangrēnu parasti pavada amēbu abscesi aknās.

## Vēsture
Amerikāņu ārsts Džordžs Brevers (*George E. Brewer*) un amerikāņu ķirurgs Franks Meleni (*Frank L. Meleney*) 1926. gadā un Franks Meleni 1931. gadā aprakstījuši dažus gadījumus ar progresējošu vēdera priekšējās sienas gangrēnu (kuru turpmāk sauca par "Melenī progresējošo sinerģisko gangrēnu") apendikulāra abscesa drenāžas laikā. Šajos gadījumos ir atrasti zeltainais stafilokoks un anaerobās kultūras gangrēnas malās ādas atlokos.

## Atsauces
Eureļu Gomiss

**Eureļu Gomiss** () ir bijušais Brazīlijas futbola vārtsargs.

Savu karjeru viņš sāka savā dzimtenē Brazīlijā *[[Belu Orizonti "Cruzeiro"|Cruzeiro]]* klubā. 2004. gadā viņš pievienojās *[[Eredivisie]]* klubam *[[PSV Eindhoven]]*, ar kuru savā pirmajā Čempionu līgas sezonā sasniedza pusfinālu, kur piekāpās *[[AC Milan]]*. 2008. gadā Gomiss pievienojās *[[Tottenham Hotspur F.C.]]* par 7,8 miljoniem. 2013. gadā viņu iznomāja *[[TSG 1899 Hoffenheim|1899 Hoffenheim]]* klubs. 2014. gadā Gomiss pievienojās *[[Watford F.C.]]*. Viņa labākā sezona līdz šim ir 2015.—16. gada sezona. 2020. gadā *Watford* komandas sastāvā Gomiss arī noslēdza savu spēlētāja karjeru.

## Sasniegumi
**Cruzeiro**

* Brazīlijas A sērija: 2003
* Copa do Brasil: 2003

**PSV Eindhoven**

* Eredivisie: 2004–05, 2005–06, 2006–07, 2007–08
* KNVB beker: 2004–05

**Brazīlija**

* FIFA Konfederāciju kauss: 2005, 2009

## Atsauces

## Ārējās saites
Reģionu alianse

“**Reģionu alianse**” (saīsinājumā RA) ir bijusī politiskā partija. Reģionu alianse ir dibināta 2005. gadā Garkalnē kā "**Rīgas apriņķa novadu apvienība**" (saīsinājumā RANA), un tā apvienoja lielo Pierīgas pagastu vadītājus. Nosaukumu partija mainīja divas reizes. Lai apvienotu vietējos līderus arī no citiem reģioniem, pārtapa par **Reģionu partiju**, bet 2012. gadā&nbsp;— par "Reģionu aliansi". Partija ietilpa politisko partiju apvienībā Latvijas Reģionu apvienība.

2020. gadā partija iekļāvās uz apvienības Latvijas Reģionu apvienība bāzes izveidotajā partijā ar tādu pašu nosaukumu.

## Vēsture
2005. gadā bijušā Rīgas rajona Ādažu, Babītes, Ropažu, un Olaines pagastu pašvaldību padomju priekšsēdētāji, kā arī Garkalnes un Ķekavas pagastu pašvaldību vairāki deputāti, kopā ar vairāk kā 200 atbalstītājiem nodibināja partiju „Rīgas apriņķa novadu apvienība”. Par partijas priekšsēdētāju ievēlēja Ādažu pagasta pašvaldības padomes priekšsēdētāju Normundu Breidaku. Nepieciešamību dibināt partiju radīja Saeimas pieņemtais pants pašvaldību vēlēšanu likumā, kas noteica, ka pagastos un pilsētās ar iedzīvotāju skaitu virs 5000 sarakstus uz pašvaldību vēlēšanām drīkst iesniegt tikai politiskās partijas.

2009. gadā partijas kopsapulcē partija tika pārdēvēta par Reģionu partiju. Reģionu partijas ikgadējā kopsapulcē 2012. gadā nolēma mainīt partijas nosaukumu uz "Reģionu alianse".

No 2011. līdz 2018. gadam šo politisko spēku vadīja Babītes novada domes priekšsēdētājs Andrejs Ence, bet no 2018. gada&nbsp;— Salacgrīvas novada domes priekšsēdētājs Dagnis Straubergs.

Reģionu alianse kopā ar Vidzemes partiju kā Latvijas Reģionu apvienība kandidēja 12. Saeimas vēlēšanās, kur no Reģionu alianses ievēlēja 7 deputātus (Varis Krūmiņš, Rihards Melgailis, Nellija Kleinberga, Juris Viļums, Jānis Ruks, Inga Bite un Mārtiņš Šics). Arī 13. Saeimas vēlēšanās partija startēja no šīs pašas apvienības saraksta, bet Saeimā neiekļuva.

 Reģionu alianses un partijas "Ogres novadam" amatpersonām parakstot reorganizācijas dokumentus un veicot balsojumu, Latvijas Reģionu apvienība pārtapa partijā "Latvijas Reģionu apvienība", tādējādi beidzot pastāvēt partijai "Reģionu alianse".

## Atsauces
Čārlijs un šokolādes fabrika

thumb|"Čārlijs un šokolādes fabrika" grāmatas vāks latviešu valodā
**"Čārlijs un šokolādes fabrika"** () ir  bērnu grāmata, kuru sarakstījis britu rakstnieks Roalds Dāls.

Grāmatā ir stāstīts par zēnu vārdā Čārlijs, kura vectēvs kādu dienu viņam pastāsta par Villija Vonkas šokolādes fabriku, kā arī pastāsta to, ka viņš pats agrāk tur ir strādājis un tagad neviens nezina, kas tur tagad iekšā notiek. Dažas dienas vēlāk pats Villijs Vonka rīkoja konkursu, kur pieciem bērniem visā pasaulē bija iespēja šokolādē atrast zelta biļeti uz ekskursiju viņa fabrikā (piecās šokolādēs tika ieliktas biļetes). Viens no tiem, kas dabū biļeti, ir Čārlijs, un tad sākas visi piedzīvojumi.

Pēc grāmatas motīviem tika uzņemtas divas filmas, *[[Willy Wonka & the Chocolate Factory]]* un "Čārlijs un šokolādes fabrika", kurā Villija Vonkas lomu atveido Džonijs Deps.

## Ārējās saites
Maskarēnu pūces

**Maskarēnu pūces** (*Mascarenotus*) ir izmirusi pūčveidīgo ģints, kuras trīs sugas apdzīvoja Maskarēnu salas Indijas okeāna rietumu daļā. Par tām zināms pēc dažiem dabas pētnieku pierakstiem, viena zīmējuma un atrastajām fosilijām. Ārēji tās līdzinājās ausainajai pūcei, vienīgi Maskarēnu pūcēm kājas nebija apspalvotas. Taču radnieciski bija tuvākas vanagpūcēm (*Ninox*).

## Kopīgās īpašības
Maskarēnu pūces kopumā bija liela auguma pūces, kuru ķermeņa garums bija vismaz 42 cm. Mazākā no visām trim sugām bija Rodrigesas pūce, lielākā Maurīcijas pūce. Arī to kājas bija garas, piemērotas rāpuļu un, iespējams, nelielu putniņu ķeršanai. Maskarēnu pūču skeleta uzbūve ir ļoti līdzīga citām uz salām dzīvojošām pūcēm, piemēram, Puertoriko purva pūcītei (*Megascops nudipes*) vai Kubas purva pūcītei (*Margarobyas lawrencii*). Iespējams, tādēļ, ka uz salām pūcēm nebija sauszemes ienaidnieku.

## Sistemātika
Katra no ģints trim sugām apdzīvoja vienu no galvenajām Maskarēnu grupas salām:
* Reinjonas pūce (*Mascarenotus grucheti*) — apdzīvoja Reinjonu 
* Rodrigesas pūce (*Mascarenotus murivorus*) — apdzīvoja Rodrigesu
* Maurīcijas pūce (*Mascarenotus sauzieri*) — apdzīvoja Maurīciju

## Izmiršana
Reinjonas suga zināma tikai pēc atrastajām fosilijām un, jādomā, ka izmira drīz pēc kolonizācijas 17. gadsimta sākumā. Reinjonas pūce augumā bija apmēram tikpat liela kā Maurīcijas pūce, bet tās spārni bija īsāki. Garās kājas un īsie spārni liecina, ka pūce spēja medīt un veikli manevrēt starp kokiem biezos mežos.

Rodrigesas suga zināma gan pēc atrastajiem kauliem, gan 1726. gada apraksta. Izzušanas iemesli varēja būt kolonizācijas izraisītās ekoloģiskās izmaiņas, medības un lielā invazīvo žurku populācija. Acīmredzot, izzuda 18. gadsimta vidū.

Maurīcijas pūce bija lielākā no visām ģints sugām. Pirmo reizi pieminēta 1602. un 1606. gadā. Zināma arī pēc atrastajiem kauliem un diviem aprakstiem 1770. un 1836. gadā. Mežu izciršanas un medību rezultātā izzuda ap 1859. gadu.

## Atsauces
 

## Literatūra
* Zeltainie sikspārņi un sārtie baloži. Džeralds Darels. Zinātne. Rīga. 1981
Trīsstūra manevrs

**Trīsstūra manevrs** ir taktisks paņēmiens gājiena nodošanai pretiniekam šaha partijas galotnē vai etīdē ar mērķi radīt viņam gājiena spaidu.

## Piemērs

Dotajā pozīcijā (Nr.1):
* ja baltie spēlē 1. Kd5-d6, melnajiem jāatbild 1. ... Kc8-d8, jo pēc 2. c6-c7 Kd8-c8 3. Kd6-c6 pats. Atbilstošie lauciņi d6 un d8 apzīmēti ar ciparu 1;
* ja baltie spēlē 1. Kd5-c5, draudot 2. Kc5-b6 iegūt bandinieku a6, melnajiem jāspēlē 1. ... Kc8-c7, neļaujot balto karalim nokļūt uz b6. Atbilstošie lauciņi — 2.
* tagad varam konstatēt, ka lauciņš d5 atbilst lauciņam c8 (apzīmēti ar ciparu 3), jo tikai no šī lauciņa melnie var atvairīt balto uzbrukumus 1. Kd6 Kd8! un 1. Kb5 Kc7!.

Lai uzvarētu baltie spēlē:
: **1. Kd5-d4 Kc8-b8** (e8), jo neder 1. ... Kc7 2. Kc5 dēļ.
: **2. Kd4-c4** izveidojusies pozīcija Nr.2, kurā baltie saglabā iespēju iet uz lauciņiem c5 (2) un d5 (3), bet melnie spiesti atgriezties uz c8, jo tiem nav cita pieejama lauciņa blakus c7 (2) un c8 (3).
: **2. ... Kb8-c8** (2. ... Kc7 3. Kc5!)
: **3. Kc4-d5!** tagad figūru izvietojums atbilst sākuma stāvoklim tikai gājiens jau ir melnajiem.
: **3. ... Kc8-d8** (b8)
:** 4. Kc5-d6 Kd8-c8**
: **5. c6-c7 Kc8-b7**
: **6. Kd6-d7** un baltie uzvar.

Balto karalis izdarīja savdabīgu **trīsstūra manevru** pa lauciņiem d5, d4, c4.

## Atsauces
Gaujasrēveļi

**Gaujasrēveļi** (agrāk **Kartonfabrika**) ir ciems Gulbenes novada Rankas pagastā Gaujas upes kreisajā krastā, netālu no autoceļa P33 (Ērgļi—Jaunpiebalga—Saliņkrogs). Veidojies ap Gaujasrēveļu kartona fabriku.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

## Atsauces
Rēveļi

**Rēveļi** (agrāk arī **Gaujaslīči**) ir ciems Gulbenes novada Rankas pagastā Gaujas upes kreisajā krastā.

Rēveļu 1880. gadā celtā Elizabetes skola, kur vēlāk mita Rēveļu pamatskola, ir vietējas nozīmes arhitektūras piemineklis.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

## Atsauces
Villems V

**Villems V** (; dzimis , miris ) bija pēdējais Nīderlandes stadhouders.

Dzimis Nīderlandes stadhoudera Villema IV ģimenē. Tēvs mira, kad Villemam V bija trīs gadi, tāpēc līdz 1766. gadam valsti pārvaldīja reģenti. Ārpolitikā iesākumā orientējās uz Angliju, tomēr no 1780. līdz 1784. gadam notika Ceturtais angļu-holandiešu karš, kura rezultātā Nīderlande zaudēja Nagapatinamu Indijā un atvēra Malakas šaurumu angļu kuģiem. Pēc zaudējuma karā valstī izcēlās Batāvijas revolūcija, Villems bija spiests pamest galvaspilsētu Hāgu, patveroties ārpilsētas rezidencē - *[[Het Loo]]* pilī. Ar prūšu karaspēka palīdzību Villemam tomēr izdevās 1787. gadā padzīt politiskos pretiniekus jeb t.s. patriotus uz Franciju. 1794. gadā Nīderlandē iegāja Francijas karaspēks un 1795. gada 19. janvārī Villems V bēga uz Londonu. Pēc Batāvijas Republikas nodibināšanas Villems V 1802. gadā devās uz Nasavas hercogisti. Pēc Napoleona sakāves tika radīta Nīderlandes Karaliste un par tās pirmo karali kļuva Villema V dēls Villems I.

## Ārējās saites